钦定古今图书集成/理学汇编/学行典/第240卷 > 蒋大德
## 钦定古今图书集成/理学汇编/学行典/第240卷 > 蒋大德

按《临海县志》：蒋大德名不传，大德，其字也。当元末方
氏据有浙东三郡，起大德于其庐，大德厚遇使者，令
善为己辞，且曰：“否者，吾惟有死而已。”既而私谓其友
曰：“此辈欲污我，我平治时尚不欲仕，况仕于此辈乎？
尔第观之，事在吾目中矣。”未几，方氏果败。乡尝旱，民
欲流散四方，大德止之曰：“吾尚有粟，可以相周，粟尽
而去，未晚也。”遂择能者董其事，民赖以全。明年又旱，
复发其所馀。弟子告己用将不给，大德曰：“夫民三日
不食则死，众皆死而己独生，尚何心哉？”弟子不复敢
言。